CELEX: 32005D0375
Language: sk
Date: 2005-05-11 00:00:00
Title: 2005/375/ES: Rozhodnutie Komisie z 11. mája 2005, ktorým sa mení a dopĺňa rozhodnutie 90/255/EHS, pokiaľ ide o zápis oviec a kôz samčieho pohlavia do prílohy k plemennej knihe [oznámené pod číslom K(2005) 1409]  (Text s významom pre EHP)

13.5.2005   
            
            
               SK
            
            
               Úradný vestník Európskej únie
            
            
               L 121/87
            
         ROZHODNUTIE KOMISIE
   z 11. mája 2005,
   ktorým sa mení a dopĺňa rozhodnutie 90/255/EHS, pokiaľ ide o zápis oviec a kôz samčieho pohlavia do prílohy k plemennej knihe
   [oznámené pod číslom K(2005) 1409]
   (Text s významom pre EHP)
   (2005/375/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 89/361/EHS z 30. mája 1989, týkajúcu sa čistokrvných chovných oviec a kôz (1), a najmä na druhú zarážku jej článku 4,
   keďže:
   
               (1)
            
            
               Rozhodnutie Komisie 90/255/EHS z 10. mája 1990, ktorým sa stanovujú kritériá pre zápis čistokrvných plemenných oviec a kôz do plemenných kníh (2), ustanovuje, že plemenárske združenia a organizácie sa môžu rozhodnúť zapísať samce určitých plemien, ktoré sú uvedené v uzavretom zozname, do prílohy k plemennej knihe.
            
         
               (2)
            
            
               Zistilo sa, že tento zoznam je nepraktický a nepružný a mal by sa nahradiť pružným postupom, podľa ktorého si plemenárske organizácie môžu zvoliť použitie potrebných genetických zdrojov v rámci jasne definovaného a kontrolovaného programu plemenitby.
            
         
               (3)
            
            
               Je v záujme ochrany genetických zdrojov zvierat povoliť schváleným plemenárskym organizáciám alebo združeniam vytvoriť v primeraných prípadoch prílohy k svojim plemenným knihám pre samce, ktoré nespĺňajú kritériá pre zápis do hlavnej časti, ale sú cenné pre zachovanie plemena.
            
         
               (4)
            
            
               Pravidlá o zápise určitých samcov do prílohy k plemennej knihe, povoľujúce zápis potomstva takýchto samcov do hlavnej časti plemennej knihy, by mali byť dostatočne prísne a nediskriminujúce. Na tento účel by sa mali predložiť na predchádzajúce schválenie príslušnému úradu uvedenému v rozhodnutí Komisie 90/254/EHS z 10. mája 1990, ktorým sa stanovujú kritériá schvaľovania organizácií a združení chovateľov, ktoré zakladajú alebo vedú plemenné knihy pre čistokrvné plemenné ovce a kozy (3).
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre zootechniku,
            
         PRIJALA TOTO ROZHODNUTIE:
   Článok 1
   Príloha k rozhodnutiu 90/255/EHS sa nahrádza prílohou k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 11. mája 2005
      
         
            Za Komisiu
         
         Markos KYPRIANOU
         
            člen Komisie
         
      
   
   
      (1)  Ú. v. ES L 153, 6.6.1989, s. 30.
   
      (2)  Ú. v. ES L 145, 8.6.1990, s. 32
   
   
      (3)  Ú. v. ES L 145, 8.6.1990, s. 30.
   
      PRÍLOHA
      
         
            „PRÍLOHA
            Podmienky stanovené v štvrtej zarážke článku 4
            
                     
                        1.
                     
                     
                        Plemenná kniha sa musí vzťahovať na ‚odolné’ plemeno, ktoré bežne nie je určené na intenzívnu produkciu. Plemenárske združenie alebo organizácia musela preukázať nedostatok samcov zapísaných v hlavnej časti plemennej knihy a dostupných na plemenitbu v súlade s programom plemenitby.
                     
                  
                     
                        2.
                     
                     
                        Plemenárske združenie alebo organizácia musela odôvodniť potrebu prílohy k plemennej knihe pre samce v rámci programu plemenitby.
                     
                  
                     
                        3.
                     
                     
                        Musia sa stanoviť podmienky, za ktorých sa môže potomstvo samcov zapísaných do prílohy k plemennej knihe zapísať do hlavnej časti plemennej knihy, a musia byť najmenej také prísne ako tie, ktoré sa uplatňujú na príslušné samice. Na tento účel plemenárske združenia alebo organizácia získajú predchádzajúce schválenie týchto podmienok príslušným orgánom schvaľujúcim túto organizáciu v súlade s rozhodnutím Komisie 90/254/EHS.“